ክልሉ ዓመት ከ2 ነጥብ 9 ቢሊየን ብር በላይ ገቢ ሰበሰበ
 የደቡብ ክልል ገቢዎች ባለስልጣን በተጠናቀቀው በጀት ዓመት ከ2 ነጥብ 9 ቢሊየን ብር በላይ ገቢ መሰብሰቡን አስታወቀ።የባለስልጣኑ ምክትል ዳይሬክተር አቶ ታደሠ መርዕድ ለዋልታ እንደገለፁት ገንዘቡ የተሰበሰበው ከቀጥታ ታክስ ፤ ታክስ ካልሆኑና ከማዘጋጃ ቤት ገቢዎች ነው።በበጀት ዓመቱ ለመሰብሰብ ታቅዶ የነበረው 3 ቢሊየን ብር እንደነበር ያስታወሱት ምክትል ዳይሬክተሩ ክንውኑ 97 በመቶ እንደሆነ ተናግረዋል።ከቀዳሚው ዓመት ተመሳሳይ ወቅት ጋር ሲነጻጸር ደግሞ የተሰበሰበው ገቢ በ900 ሚሊየን ብር ብልጫ እንዳለው ጠቁመዋል።ለዚህም በየደረጃው ያሉ አመራሮች በገቢ አሰባሰብ ስርዓቱ መሳተፋቸው ፤ አዳዲስ ግብር ከፋዮች ወደ ስርዓቱ እንዲገቡ መደረጋቸው እንዲሁም በተጨማሪ እሴት ታክስና በተርን ኦቨር ታክስ ዙሪያ የተጠናከረ ስራ መሰራቱ ለዚህ አስተዋጽኦ አደርገዋል ብለዋል።በአዲሱ በጀት ዓመትም 4 ቢሊየን ብር ለመሰብሰብ እንደታቀደ መናገራቸውን ዋልታ ኢንፎርሜሽን ማዕከል ዘግቧል።